钦定古今图书集成/明伦汇编/人事典/第024卷 > 《周礼》 > 《地官》
## 钦定古今图书集成/明伦汇编/人事典/第024卷 > 《周礼》 > 《地官》

《保氏》养国子以道，乃教之六仪：一曰祭祀之容，二曰
宾客之容，三曰朝廷之容，四曰丧纪之容，五曰军旅
之容，六曰车马之容。

〈订义〉郑锷曰：“祭祀有祼献、荐彻之仪，其容欲穆穆皇皇；宾客有拜迎、揖逊之仪，其容欲严恪矜庄。朝廷则踧踖如也、鞠躬如也，其容欲其济济跄跄。丧纪则有临丧之容，军旅则有介胄不拜之容，车马则有不内顾、不亲指之容，国子异时从事于宗庙朝廷之上，讵可不素教之哉？”